**Lui Blacks - poetul pe care-l stimez**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prostuța mediocritate

Se tot pretinde ca măreață

Amestecându-se în toate

Ca târgoveața de la piață.

În aiurelile de modă

Își schimbă părul și-apucarea

Privind în juru-i ca un vodă

Când nu i-a mai ticnit mâncarea.

Înțelepciunea sa cârpită

Din zdrențele multicolore

Spre veșnicie e grăbită

Cu scunde glorii doar de ore.

Tot căutând cuiva să placă

Ea prețuiește mărunțișul,

Cu vorbe-n bale se apleacă

Ca să dărâme curmezișul.

C-obrazul vag în fericire

Jucată de-o strâmbată mască

Nu știu ce spune de iubire

Și prin cuvinte iar mai cască.

Simțindu-se pe loc stăpână:

(Obrăznicia bate asul!)

Ea nu se vede că-i cadână

Bătrână de-și târăște pasul.

N-o scapă hainele moderne

Și fraze știrbe, motolite

Căci vremea peste ea așterne

Uitarea-n file-ngălbenite.

Dar când o văd vârâtă-n vorbă

Cu-apucătura ei scârboasă,

Fugind de sufletu-i de torbă

Descopăr viața că-i frumoasă.

Doar mai departe de la baba

În boarfe-n țurțuri și în mini -

Să nu m-atingă ea cu laba

Și cu versificări meschine.

Așa că vezi, frate Vasile,

Găsii folos de-a ei prostie:

Nu m-amăgesc versuri debile

Precum că ele-s Poezie!

Victor Bragagiu